**Tiden nærmer seg for levering av Aksjonærregisteroppgaven 2020**

For at vi skal kunne bistå selskapet med innlevering av Aksjonærregisteroppgaven for 2020 og sikre at opplysningene som innrapporteres er korrekte, er det en del opplysninger vi trenger fra selskapet.

Selskapet plikter å levere Aksjonærregisteroppgaven selv om det ikke har skjedd relevante endringer eller utbyttebeslutninger i løpet av 2020.

Til hjelp for å sikre at vi får nødvendige opplysninger har vi lagt ved en sjekkliste som viser hvilke opplysninger som typisk vil være nødvendige å videreformidle til oss. Er det gjennomført andre typer mer spesielle transaksjoner i selskapet gjennom året som vi ikke er kjent med, ber vi dere opplyse oss om det.

Vi ber dere returnere aktuell informasjon til oss snarest mulig, og senest innen

Dette er nødvendig for at vi skal rekke innleveringsfristen 31. januar.

Om det er noe dere lurer på eller er usikre på, må dere ikke nøle med å ta kontakt med oss slik at vi kan hjelpe dere med å avklare eventuelle spørsmål dere har rundt dette.

**Leveringsfrist og tvangsmulkt**

Dersom Aksjonærregisteroppgaven leveres for sent, risikerer selskapet å bli ilagt en daglig løpende tvangsmulkt. Mulkten utgjør **kr 1172 pr dag**, så det er derfor svært viktig at dere leverer oss de nødvendige opplysninger for at vi skal være i stand til å levere innen.

Et eventuelt forhåndsvarsel om tvangsmulkt vil bli sendt selskapet via Altinn, og selskapet vil motta en e-post fra skatteetaten hvor dere blir bedt om å logge inn i Altinn for å se innholdet og den nye fristen som er satt. Dersom dere mottar et slikt varsel, må dere umiddelbart kontakte oss slik at vi kan unngå at tvangsmulkt begynner å løpe. Dere er selv ansvarlige for tvangsmulkten dersom vi ikke har mottatt nødvendig opplysninger til bruk ved utfylling av oppgaven i tide, og vi fraskriver oss også ansvar for eventuell tvangsmulkt som påløper, dersom dere ikke har informert oss umiddelbart etter at selskapet har mottatt varsel om tvangsmulkt.

**Spesielt om aksjonærlån/mellomregningskontoer**

* *Aksjonærlån etablert i 2020 - Hovedregel*

Reelt etablerte lån fra selskap til personlig aksjonær og dennes nærstående etablert i løpet av 2020, skal som hovedregel innrapporteres som aksjonærlån i Aksjonærregisteroppgaven. Det samme gjelder ved økning av lånesaldo på tidligere etablerte lån. Slike lån vil være skattepliktige som utbytte for aksjonæren, selv om lån innebærer en tilbakebetalingsplikt til selskapet. Ettergir selskapet tidligere beskattede lån, vil dette imidlertid ikke være skattepliktig. Er det foretatt tilbakebetalinger på beskattede lån, skal dette innberettes i aksjonærregisteroppgaven som innbetalt kapital på denne aksjonærens aksjer. I så fall vil aksjonæren senere kunne ta ut tilsvarende beløp uten ny skattlegging.

Når lån innrapporteres som aksjonærlån fra selskapet, vil dette komme med som forhåndsutfylt skattepliktig utbytte i aksjonærens selvangivelse. Aksjonæren må likevel alltid forsikre seg om at dette er kommet med før innsending av skattemeldingen. Han eller den nærstående låntakeren må videre også huske på å føre opp lånesaldo pr 31.12 som gjeld i sin skattemelding for 2020, og fradragsføre eventuelle renter på lån. Dette er nødvendig fordi slike opplysninger knyttet til aksjonærlån ikke blir forhåndsutfylt i skattemeldingen.

Også aksjonærlån som er tatt opp i et annet selskap i konsernet enn det selskapet vedkommende er aksjonær i, kan være skattepliktig som utbytte. Dette gjelder for eksempel der en personlig aksjonær i et holdingsselskap har tatt opp lån i et datterselskap til holdingsselskapet.

* *Unntak: Ikke reelt etablerte lån/mellomregningskontoer*

Utbetalinger som er ført på mellomregningskonto og som ikke har grunnlag i et reelle lån etablert før 7. oktober 2015, skal som tidligere innrapporteres som utbytte både på selskapsnivå og aksjonærnivå. Dette forutsatt at en ikke i stedet velger å innberette disse uttakene som lønn.

- *Unntak fastsatt i Finansdepartementet skattelovforskrift § 10-11-1*

I følgende tilfeller er det gjort unntak fra hovedregelen om skatteplikt for reelle lån fra selskap til aksjonær:

1. Kreditt eller sikkerhetsstillelse fra finansforetak, jf. finansforetaksloven [§ 1-3](https://min.rettsdata.no/#/Dokument/gL20150410z2D17z2EzA71z2D3).
2. Kreditt under 100 000 kroner fra selskap til aksjonær dersom kreditten innfris innen 60 dager etter at den ble gitt.
3. Kundefordringer som er et ledd i selskapets ordinære virksomhet, dersom fordringen innfris innen 30 dager etter at den ble gitt.
4. Kreditt eller sikkerhetsstillelse som ytes fra arbeidsgiver dersom arbeidstakeren på lånetidspunktet ikke direkte eller indirekte eier mer enn fem prosent av aksjene eller andelene eller har mer enn fem prosent av stemmene på generalforsamlingen i arbeidsgiverselskapet eller et annet selskap i samme konsern, jf. aksjeloven [§ 1-3](https://min.rettsdata.no/#/Dokument/gL19970613z2D44z2EzA71z2D3) og allmennaksjeloven [§ 1-3](https://min.rettsdata.no/#/Dokument/gL19970613z2D45z2EzA71z2D3), som arbeidsgiverselskapet. Aksjer eller selskapsandeler som eies av den ansattes ektefelle, samboer eller person som den ansatte er i slekt eller svogerskap med i opp eller nedstigende linje eller i sidelinje så nær som onkel eller tante, skal regnes med ved beregningen av den ansattes aksje- eller selskapsandel.

Dersom aksjonærer eller deres nærstående har lån i selskapet eller øvrige deler av konsernet er det svært viktig at vi får informasjon om dette, og vi ber om at kopi av eventuelle låneavtaler oversendes oss. Ta gjerne kontakt med oss dersom dere har spørsmål rundt dette eller det er noe vi kan hjelpe med her.

Er det gjort private uttak eller tatt opp lån mot slutten av året er det viktig at vi får informasjon om det, slik at vi i fellesskap kan vurdere om dette er noe som skal innberettes som hhv aksjonærlån, utbytte eller lønn.

Som nevnt innledningsvis, ikke nøl med å ta kontakt om det er noe dere er usikre på slik at vi kan hjelpe dere å avklare hvilke opplysninger vi trenger fra dere.

Med vennlig hilsen

……..………………………

Vedlegg: Sjekkliste